Folketing
2014-03-13

Det forslag, vi behandler her i dag, er jo om at fjerne revisionsbestemmelsen i loven, da regeringen i sin evaluering her i efteråret mente, at loven om aftalen mellem regeringen og kommunerne nu er så kendt og accepteret, at loven uden flere revisionskrav kan videreføres, sådan at man fortsætter den hidtil gældende ordning med, at kommunerne under et skal holde skatten i ro. Dette princip er egentlig udløberen af skattestoppet, der i slutningen af 00'erne blev lovfæstet over for landets kommuner, sådan at deres samlede skatteprocent skulle holdes i ro. Indtil da havde vi fra Folketingets side – netop for at håndhæve skattestoppet – været nødt til at sænke skatten tilsvarende, når kommunerne samlet set havde hævet den. Man må sige, at ud fra det perspektiv har loven virket efter hensigten. Kommunerne har under et haft en meget stor vilje til at holde skatteprocenten i ro og er, som det også fremgår af evalueringen, blevet meget bedre til at koordinere deres fælles budgetprocedurer med hinanden.